Polisie wil nie sê of Voëlklip selfdood is | Netwerk24
Polisie wil nie sê of Voëlklip selfdood is
Deur Jackie Kruger 27 Januarie 2020 06:02
Die polisie in die Suid-Kaap wil nie sê of die Voëlklip-tragedie selfdood of ’n ongeluk is nie en volstaan by sy vorige antwoord dat geen misdaad vermoed word nie.
Ettienne en Heidi Scheepers en hul kinders, Hugo en Cuzette. Foto: Facebook/Heidi Scheepers
Heidi Scheepers (36) van Heroldsbaai en haar kinders, Hugo (2) en Cuzette (6), het op 22 Oktober in hul Volkswagen Caravelle oor ’n afgrond by Voëlklip, ’n uitkykpunt by Heroldsbaai, gestort.
Heidi-hulle was vroeër die dag saam met haar man, Ettienne, eienaar van die Heroldsbaai-kafee, op die strand in Heroldsbaai, maar het toe verdwyn. Die voertuig is op 23 Oktober met laagwater gevind.
Hugo se lyk is op 24 Oktober opgespoor en Heidi s’n twee dae later. ’n Voorlopige lykskouingsverslag het getoon hulle het verdrink. Cuzette se lyk is nog nie gevind nie.
Dit is onbekend waarom hulle op daardie pad was.
Kapt. Malcolm Pojie, ’n polisiewoordvoerder, sê die geregtelike doodsondersoek na die voorval is nog nie afgehandel nie. Die polisie het vroeër laat blyk dat geen verdere besonderhede oor die ondersoek bekend gemaak sal word nie.
Oor ’n vraag of die polisie kan sê of dit selfdood of ’n ongeluk was, sê Pojie die polisie volstaan by sy vorige antwoord dat geen misdaad vermoed word nie.
Die polisie het vroeër ook die amptelike uitslag van die volledige lykskouingsverslag ontvang, maar gaan ook nie verdere besonderhede daaroor bekend maak nie, uit respek vir die familie.
Meer oor: Heidi Scheepers | Ettienne Scheepers | Motorongeluk | Ongeluk | Selfdood | Voëlklip-Tragedie
Voëlklip: Polisie se ondersoek duur voort
Voëlklip: Polisie sê g’n misdaad word vermoed
Ondersoek na ma, kinders se dood nog nie klaar